Gårdagens regnskyl har tvunget Hjørring Kommune til at spærre flere af kommunens veje. Fredag morgen er 19 veje stadig spærret, og det er på grund af underminerede veje, vand på kørebanen, kollapsede broer og lignende. Beredskabschefen i Hjørring oplyser, at de nogle steder ser bedring, hvor vandstanden falder, men det er langtfra alle. - Vi har især mange udfordringer med Uggerby Å, som lige nu er vores topprioritet. Vandet stiger, og der er stadig nedbør. Vi kan jo sagtens pumpe vandet væk, men vi ved ikke, hvor vi skal pumpe det hen. Derfor har jeg lige nu sendt et hold ud, der skal undersøge, hvilke muligheder vi har, siger Knud Børge Møller, der er beredskabschef i Hjørring. Han forudser, at kommunen kommer til at gå en lang og dyr proces i møde. - Nogle af skaderne er altså så voldsomme, at de ikke er nemme at rette op på. De bliver dyrt, og det kommer til at tage rigtig lang tid, siger han.

Opsummering:
Torsdagens voldsomme regnmængder har skabt store udfordringer i Hjørring. 19 af kommunens veje er spærret og beredskabet arbejder på højtryk.